Tilbage i november, da herrelandsholdet i fodbold vandt 5-1 over Irland var der jubelscener i omklædningsrummet.

Efter VM-kvalifikationen var i hus, delte DBU en video på deres officielle Twitterprofil, hvor landsholdet sang deres slagsang.

- Hvem var det, der vandt i dag. Det var dem fra Danmark af. Hey hey hey. Store patter, lød det fra landholdsspillerne.

Også spilleren Mathias Zanka Jørgensen lagde en video op på sin Facebookprofil, hvor landsholdet sang og fejrede sejren.

Kommentarsporet på Facebook begyndte at blive fyldt, men det var ikke kun lykønskninger, der tikkede ind.

Man ser disse ord blive råbt efter en sejr i alt lige fra serie fem til Superligaen. Og man har gjort det i mange år Andreas Kraul, DR Sportens fodboldkommentator

Der var også kommentarer som "det er fandeme under vores nationale heltes niveau at råbe sexistisk kampråb for åben skærm".

Og siden har flere kritiseret sangen.

Blandt andet Everyday Sexism Project Denmark (ESPD), der mener, at slagordene er med til at skabe et bestemt kvindesyn.

Derfor skal fodboldens Etiske Råd, der alene kan komme med rådgivende udtalelser, i dag tage stilling til videoen og diskutere, om det er i orden, at landsholdet råber "store patter" i deres sejrssang.

Rådet skal undersøge, om landsholdsspillerne bryder med DBU's etiske retningslinjer.

Det såkaldte 'Code of Conduct' indeholder blandt andet 11 retningslinjer, som alle landsholdsspillere forventes at efterleve. Et par retningslinjer er blandt andet, at "Vi støtter mangfoldighed og er imod enhver form for diskrimination" og "Vi er forbilleder døgnet rundt, året rundt – både på banen, i byrummet og på sociale medier".

Ikke kun landsholdet

Hvis DBU ønsker at ændre slagordene, så kan det gå hen og blive vanskeligt, fordi det langt fra kun er fodboldlandsholdet, der benytter sig af ordene, fortæller DR Sportens fodboldkommentator Andreas Kraul.